**Višegodišnji financijski okvir 2021. – 2027., Fond za unutarnju sigurnost (ISF)**

**INFORMACIJE O RASPOREDU PLANIRANIH POZIVA NA PODNOŠENJE PRIJEDLOGA U OKVIRU FONDA ZA UNUTARNJU SIGURNOST**

Sukladno članku 49. *Uredbe (EU) 2021/1060 o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike* (CPR Uredba), Upravljačko tijelo u sustavu upravljanja i kontrole fondova za unutarnje poslove, Uprava za europske poslove, međunarodne odnose i fondove Europske unije, Ministarstva unutarnjih poslova **objavljuje raspored planiranih poziva na podnošenje prijedloga u okviru Fonda za unutarnju sigurnost.**

*Uredbom (EU) 2021/1149 Europskog parlamenta i Vijeća* *od 7. srpnja 2021. godine o uspostavi Fonda za unutarnju sigurnost* propisan je cilj politike Fonda za unutarnju sigurnost (u daljnjem tekstu: ISF Uredba) kojim se doprinosi osiguravanju visoke razine sigurnosti u Uniji, osobito sprečavanjem i suzbijanjem terorizma i radikalizacije, teškog i organiziranog kriminala te kiberkriminaliteta, pomaganjem žrtvama kriminala i njihovom zaštitom, kao i pripremom za incidente, rizike i krize povezane sa sigurnošću, zaštitom od njih te učinkovitim upravljanjem njima u okviru područja primjene ove Uredbe.

U okviru Fonda doprinosi se sljedećim specifičnim ciljevima:

1. poboljšanju i olakšanju razmjene informacija između nadležnih tijela i relevantnih tijela, ureda i agencija Unije i unutar njih te, prema potrebi, s trećim zemljama i međunarodnim organizacijama;
2. poboljšanju i jačanju prekogranične suradnje, uključujući zajedničke operacije, između nadležnih tijela u pogledu terorizma te teškog i organiziranog kriminala s prekograničnom dimenzijom; i
3. podupiranju jačanja sposobnosti država članica za sprečavanje i suzbijanje kriminala, terorizma i radikalizacije te upravljanje incidentima, rizicima i krizama povezanima sa sigurnošću, među ostalim pojačanom suradnjom javnih tijela, relevantnih tijela, ureda ili agencija Unije, civilnog društva i privatnih partnera u različitim državama članicama.

Dana 08. studenog 2022. godine Europska komisija odobrila je Program Fonda za unutarnju sigurnost 2021. - 2027.(ISF Program) u okviru kojeg je Republici Hrvatskoj na raspolaganju iznos od ***35.730.549,00 EUR.*** ISF Programom su utvrđeni sljedeći specifični ciljevi, a koji odgovaraju ciljevima ISF Uredbe:

* Specifični cilj 1: Razmjena informacija,
* Specifični cilj 2: Prekogranična suradnja,
* Specifični cilj 3: Sprječavanje i suzbijanje zločina.

U okviru svakog specifičnog cilja definirane su provedbene mjere te djelovanja koja se istima ostvaruju, određeni su očekivani rezultati te pokazatelji ostvarenja i pokazatelji rezultata.

U okviru Programa po specifičnim ciljevima dostupno je:

* Specifični cilj 1: Razmjena informacija: 3.520.134,40 EUR
* Specifični cilj 2: Prekogranična suradnja: 4.019.384,40 EUR
* Specifični cilj 3: Sprječavanje i suzbijanje zločina: 26.168.546,30 EUR

Sva potrebna dokumentacija za izradu i podnošenje prijedloga projekata nalazi se na internetskoj stranici Upravljačkog tijela <https://eufondovi.mup.hr/> te uključuje sljedeće:

* Program Fonda za unutarnju sigurnost 2021.-2027.;
* Metodologiju uspostave okvira uspješnosti za praćenje, izvješćivanje i ocjenjivanje provedbe Programa Fonda za unutarnju sigurnost Republike Hrvatske 2021.-2027.
* Obrazac 1 - projektni prijedlog;
* Metodologiju i kriterije za odabir projekata - Fond za unutarnju sigurnost ISF;
* Priručnik za provedbu Programa AMIF, ISF i BMVI;
* Uputa o opravdanim troškovima AMIF, ISF i BMVI;
* odgovarajuće uredbe i odluke Europske komisije.

**Prijedlozi projekta podnose se materijalnim putem Ministarstvu unutarnjih poslova, Upravi za europske poslove, međunarodne odnose i fondove Europske unije, Ulica grada Vukovara 33, 10 000 Zagreb.**

Zagreb, 1. prosinca 2023. godine

***Prilog 1. Raspored planiranih poziva na podnošenje prijedloga u okviru Fonda za unutarnju sigurnost***

***Prilog 1. Raspored planiranih poziva na podnošenje prijedloga u okviru Fonda za unutarnju sigurnost.***

|  |  |  |  |  |  |  |
| --- | --- | --- | --- | --- | --- | --- |
| **VFO 2021. – 2027. ISF** | | | | | | |
| **Broj SC** | **Specifični cilj** | **Zemljopisno područje obuhvaćeno pozivom na podnošenje prijedloga** | **Opis specifičnog cilja** | **Prihvatljivi podnositelji zahtjeva** | **Ukupni dostupni iznos specifičnog cilja**  (na dan objave) | **Datum početka i završetka poziva** |
| 1 | Razmjena informacija | Republika Hrvatska, države članice Europske unije, treće zemlje | Poboljšanje i olakšanje razmjene informacija između nadležnih tijela i relevantnih tijela, ureda i agencija Unije i unutar njih te, prema potrebi, s trećim zemljama i međunarodnim organizacijama | Javno ili privatno tijelo, subjekt s pravnom osobnošću ili bez nje, koje ima zakonsku nadležnost u području primjene ISF Uredbe | 421.134,40 EUR | 1.12.2023.-31.3.2024. |
| 2 | Prekogranična suradnja | Republika Hrvatska, države članice Europske unije, treće zemlje | Poboljšanje i jačanje prekogranične suradnje, uključujući zajedničke operacije, između nadležnih tijela u pogledu terorizma te teškog i organiziranog kriminala s prekograničnom dimenzijom | Javno ili privatno tijelo, subjekt s pravnom osobnošću ili bez nje, koje ima zakonsku nadležnost u području primjene ISF Uredbe | 3.520.134,40 EUR | 1.12.2023.-31.3.2024. |
| 3 | Sprječavanje i suzbijanje zločina | Republika Hrvatska, države članice Europske unije, treće zemlje | Podupiranju jačanja sposobnosti država članica za sprečavanje i suzbijanje kriminala, terorizma i radikalizacije te upravljanje incidentima, rizicima i krizama povezanima sa sigurnošću, među ostalim pojačanom suradnjom javnih tijela, relevantnih tijela, ureda ili agencija Unije, civilnog društva i privatnih partnera u različitim državama članicama | Javno ili privatno tijelo, subjekt s pravnom osobnošću ili bez nje, koje ima zakonsku nadležnost u području primjene ISF Uredbe | 20.738.546,30 EUR | 1.12.2023.-31.3.2024. |